  Виталий Пронин Ижысь Восточно-Европейсккой университет (МВЕУ) ӧтемъя шаерамы вуылӥз тодмо тележурналист, писатель, Россиысь телевидениея академилэн нырысетӥ президентэз Владимир Познер. Республикаямы со вуиз нырысьсэ.Франциын вордӥськем, трос аръёс ӵоже Европаын, Америкаын улэм Познер Россиез аслаз зэмос родинаеныз уг лыдъя. Озьы ке но 78 аресъем журналистэз асьме кунын ӟеч тодо.Владимир Познерен пумиськонэз журналистъёс чидатэк витизы. Ижысь Восточно-Европейской университетлэн залаз калык тымиськиз. Но отчы вуон азьын ай Познер «Инвис» магазинэ пыраса вуттэм, книгаеныз вакчияк тодматэм.Университетын пумиськон кутскыку, Познер пальыштӥз: Ижез кӧня ке гинэ адӟыса вуттӥ, соя мылкыдме но вераме уг луы, угось мыным тужгес чебер интыосты гинэ возьматӥзы, вылды.Азьвыл ивортэмъёсъя, Владимир Познер люкаськемъёслы мадьыны кулэ вал выль журналистика сярысь. Но Познер меӵак шуиз:- Ма со выль журналистика, туж ик уг валаськы. Бен, кылдо выль ужан амалъёс. Азьвыл ручкаен гожъяськизы, собере машинаен печатланы кутскизы. Ваньмыз со ужез чальгес бергатэ. Азьпал радэ пото многостаночник шуонъёс: журналист камерае снимать каре, монтажен выре, куара гожтэ... Ваньзэ сое та удысысь зэмос профессионалъёслэсь уродгес быдэсъя. Мукет ласянь, уж ӝоггес мынэ, коньдон куинь муртлы тыроно ӧвӧл ни. Но сое выль журналистика шуыны уг быгатӥськы, - меӵкытӥз Познер но ватсаз: - Журналистика - со профессия ӧвӧл. Адямиез гожъяськыны дышетыны луэ, нош журналист луыны - уг. Соин ик мон журналистикая факультетъёслы пумит. Отчы 17 аресъемъёс дышетскыны мыно. Мае соос валало ай? Кыӵе улон опытсы, дунне шоры учконзы? Малы соос улонзэс одно ик журналистикаен герӟаны ӧдъяло? Нырысь ик, малпало: та удысын ӟеч уждун тыро (со котьку озьы ӧвӧл ке но), кыкетӥез - кизилияськемзы, данэ потэмзы потэ, тужгес но телевидение котыре кариськисьёслэн.Владимир Познерлэн малпамезъя, журналистикае мыноно, мукет профессиед вань ни ке. Угось журфакын историез истфакын кадь зол уз сётэ, филологиез - филфакын кадь...- Профессия басьтэмед бере кӧня ке ул, малпаськы, - шуэ тележурналист, - дуннеез учкы. Соку гинэ та сюресэз бырйы. Журналистлэн аслаз лыдӟисез, кылзӥсез азьын кыл кутонэз, долг шуонэз вань. Иворез, мултэс куасаллятэк, зэмлыко вуттыны кулэ. Адями лыдӟыса аслыз кыӵе ке йылпумъянъёс мед лэсьтоз, тон со понна медад. Зэм, журналист котыр улон шоры критик синмын но учкыны кулэ. Сотэк кин-о властьлы вералоз тырмымтэос сярысь? Ӵапак со понна ик журналистъёсты уг ярато.Владимир Познер ӧпкелиз: туала улонамы зэмос журналистика туж ӧжыт. Югдурез зэмлыко возьматэмзы малы ке уг поты. Шуом, мон Путинэз уг ке яратӥськы, котьма мед кароз - ваньмыз урод. Нош мон Путинэз яратӥсько ке, котькуд вамышез - туж ӟеч. Озьы огъёсыз одӥг пала някырто, мукетъёсыз - мукет пала. * * *Асьме журналистъёс тунсыкъяськизы: нош кыӵегес Познерлэн мылкыдыз общественной телевидение ласянь?Тележурналист тодаз вайиз: сое кылдытон пумысен Путин доры 8 ар талэсь азьло ветлӥ, пе, вал. Но соку югдур интыысьтыз ӧз вырӟы. Угось Путин шугъяськемзэ вераз: воксё эрико телекомпаниос уг луо, котькудӥз кытысь ке коньдон басьтэ ук. Нош уксё сётӥсьлэн аслаз куронъёсыз. Америкаын общественной телевиденизы вань, но со возиське аспӧртэм налогъёс чотын: котькуд адями аслаз телевизорез понна выт тыре. Асьмелэн озьы пӧрмоз шат? Мукет сямен ужало Канадаын. Отын общественной телевиденилы коньдон висъяське бюджетысь. Но законын гожтэмын: сомында процентлэсь ӧжытгес висъяны уг яра. Озьыен, властен тупамтэос луизы ке но, коньдонэн нокинэ уз шукке.Туэ Россиын «Звезда» телеканаллэн инъетэз вылын общественной телевидение кылдӥз ик. Соин кивалтӥсез юнматэ Президент. Познер та пумысен шугъяськемзэ вераз: азьветлӥсез власть ик юнматэ ке, луэ меда сыӵе каналэз быдэсак общественной шуыны?Нош Ижысь журналистъёс тунсыкъясько ни Россиысь телевидениын Америкалэсь опытсэ кутэмзы пумысен. Владимир Владимирович пусъе: Америкаысь телевидение быдэс дунне вылын шӧдӥське. Но мон, пе, уг малпаськы, Америкалэсь гинэ адӟем кароно шуыса. Озьы «Вечерний Ургант» быдэсак лэсьтӥське Америкаысь со выллем передачая. Но копия котьку но оригиналлэсь уродгес луэ. Со сяна, лыдэ басьтэмын ӧвӧл Россиысь калыклэн менталитетэз, сямъёсыз. Учкиськом кадь асьме каналысь асьме кылын вераськись адямиез, но маиз ке сюлме уг лякиськы.- Россиысь телевидениын уг тырмо йырлы, луллы чаклам передачаос, - мылкыдзэ шарая куно, - коммерческой телевидение уксё поттон сярысь гинэ сюлмаське, тросгес калыкез шоу шуонъёсы кыскыны тырше, ӟечлыксэ ыштэ но ыштэ. Малпаськись адямиос сыӵе телевиденилэсь палэнско.Нялтас вераса, Владимир Познерлэн Москваын журналистикая школаез вань. Отын тодон-валанзэс будэто улосъёсысь электрон СМИ-осысь журналистъёс.- Асьсэ интыосазы соос ваньзы кизилиос, ваньзэ тодӥськом каро, - пальыштэ Познер. - Сыӵеос понна мынам кабинетам валлэн берпалыныз бадӟым суред ошемын. Малы? Нырзэс урдэм журналистъёслы шуисько: тани та суредэз быдэс улостылы нуналлы быдэ одӥг вакытэ ик телевизор пыр возьматъяд ке, адямиос тодманы кутскозы… Тӥни озьы ик луэ экранын ялан пиштӥсь журналистэн. Тонэ тодэмзы понна аслыд ӧвӧл, телевизорлы тау кароно… * * *Передачаосын аслэсьтыз малпанъёссэ укыр шара верамез понна йӧттылӥзы-а юанлы, Познер нокыӵе ик ӧз кариськы. О-о, пе. Но ватсаз:- Передачае меӵак эфирын потэ. Тужгес но вазь сое адӟо Дальний Востокын. Соин ик отын улӥсьёс тужгес «продвинутоесь». Мае верай - кылӥзы. Мукет улосъёсы вуытозь, передачаысь кыӵе ке люкетэз куштэмын луыны быгатэ ни. Но сыӵе учыр куинь пол гинэ вал. Нырысетӥ каналлэн кивалтӥсез жингыръяса курылӥз: ойдо, та интызэ ум сётэ, со кинэ ке вӧсь карыны быгатоз. Куиняз ик учырын мон соглаш луылӥ.Ижысь пумиськонын лэчыт вераськон ӝутскиз патриотизмъя. Та юан ӵемысь герӟаськемын армиен, ожгар тӥрлыкен, ура-а! кесяськонъёсын. Познерлэн верамезъя, патриотизм - со яратоно странаяд маке урод шуыса куректон, та пумысен сюлмаськон.- Одӥг визьмо англичанин шуиз: «Патриотизм - убежище подлеца». Мон валасько, ма сярысь солэн верамез потӥз. Пӧртэм «Русский марш» шуонъёс асьсэды патриотъёс шуо, но соос кунмес быронэ вутто ук! Астэ мукетъёслэсь вылӥе пуктыны уг яра. Котькыӵе кунын кулэ луыны ог-огдэ гажан, яратон. Нош тон аслэсьтыд нылпидэ яратӥськод ке, мукетъёссэ адӟемпотостэм кариськод шат?Озьы ик тележурналист черклэн но кунлэн одӥг гердэ биниськемзылы пумит луэмзэ вераз.- Ӟуч черк монэ тушмон интыын адӟе, но мон тушмонась ӧвӧл, мон пумитъяськись, - шуиз журналист. - Малпасько, дуннеын политикаын куинь бадӟым партиос: христианство, мусульманство, буддизм…Нош ма сярысь та улонын тужгес зол жаляськоды юанлы Владимир Владимирович, пичи но малпаськытэк, шуиз:- Совето Союзысь улонэз, Совето Союзэз данъяны, со сярысь малпанъёсты вӧлмытыны тыршеме пумысь. Мон валасько вал, зэмлыкез быдэсак уг вераськы, пӧяськисько шуыса. Со - сьӧлык. Инмарлы уг оскиськы ке но, со сьӧлыкме мон улытозям тупатыны выро. Оло, соин но мон таӵе…Елена Миннигараева.  